
			Entrantes

			A celulosa, base do papel e da industria forestal moderna | O eucalipto como peza central do modelo produtivo galego | Un mercado global concentrado, financeirizado e en expansión | Galicia: entre rendibilidade, conflito ambiental e decisión política | Unha viaxe crítica polos datos, os montes e o poder

			A celulosa é a biomolécula máis estendida na natureza. Está en todos os vexetais. Para obter celulosa industrial, materia base para a fabricación de papel, usáronse primeiro as madeiras do álamo e do salgueiro, despois colleron protagonismo as pináceas, porque producían polpa máis resistente e de máis calidade, ata a década de 1980, en que empeza a preferirse a madeira das frondosas, como as do bidueiro e o eucalipto.

			Hai máis de 700 especies do xénero Eucalyptus spp, talvez un milleiro. Orixinario da terra firme dos Mares do Sur (Australia, Oceanía), as investigacións para fabricar celulosa coa súa madeira comezaron na década de 1950, incluso antes, en Portugal, no ámbito empresarial que desembocou na actual Altri. Cara a 1970 concluíuse que era a madeira máis indicada pola proporción e utilidades dos seus compoñentes principais: celulosa (40-50%), hemicelulosa (20-25%) e lignina (20-25%), amais doutros elementos extraíbeis (5%). A súa fibra é curta e uniforme, delgada, mais de paredes relativamente grosas, con pouca aspereza en comparanza coas outras madeiras empregadas para obter a pasta, o que facilitaba a fabricación dun papel fino, uniforme e de alta opacidade, tipo tisú, e estucados suaves de gran calidade. Tamén permite derivar outros produtos, como caixas e cartóns de embalaxe, papel de periódico e etiquetas.

			A especie E. globulus, idónea para a fabricación de celulosa de fibra curta BHKP (Bleached Hardwood Kraft Pulp ou polpa Kraft de madeira dura branqueada), acompaña a vantaxe para o produtor, como sucedeu en Galicia, de rebrotar no toco tralas primeiras cortas, e a súa pasta permite engadir outros aproveitamentos nos sectores da cosmética ou da farmacia (a película que envolve algúns comprimidos). Porén, castigado polas pragas, en gran parte consecuencia do propio monocultivo extensivo, o globulus vén sendo substituído en Galicia polo E. nitens, máis resistente a elas e ás friaxes e máis produtivo en volume de madeira.

			En Galicia pínchanse ambas en quendas de 12-15 anos para a produción de celulosa, que poden acurtarse para o seu emprego como biomasa co que xerar enerxía eléctrica e, en menor proporción, fabricar taboleiros. A confluencia da demanda industrial e o seu encaixe na máis pronta rendibilidade das plantacións que apetecen os produtores forestais determina as quendas. Este aspecto económico, produtivista, confróntase con outras posicións que non rexeitan esa dimensión, formulando porén a necesidade de contextualizala coas variábeis políticas, ecolóxicas e sociais que han acompañala, agora no marco sobrevido da emerxencia climática.

			O consumo de papel no mundo quintuplicouse na segunda metade do século pasado. A comezos do actual estimábase a súa produción nuns 300 millóns de toneladas anuais. Na actual década, xa son de 400 a 420 millóns de toneladas, cun mercado de 240 000 millóns de dólares anuais e proxeccións de crecemento ata 350 000 millóns en 2030. Unha decena de compañías globais levan máis do 60% das ganancias totais das cen máis grandes do mundo, que mesturan indistintamente a fabricación de celulosa e de papel e promoven as plantacións que as fornezan da materia prima necesaria.

			Ás veces trátase dun mercado extraordinariamente dinámico (ou volátil) pola penetración nel do mercado financeiro internacional (os grandes bancos e fondos de investimento), que provocan frecuentes cambios nas estruturas empresariais, con fusións duradeiras ou alianzas puntuais en proxectos máis ou menos especulativos pero sempre rendíbeis. Os países máis industrializados, o Norte global, aos que «pertencen» estas grandes compañías que procesan máis do 70% da madeira pinchada, consomen máis do 80% do papel que elas mesmas producen. Hai xa uns 25 millóns de hectáreas plantadas de eucalipto no mundo para a produción de celulosa, na súa case totalidade nos países do Sur global, singularmente en América do Sur e Sueste de Asia. En Brasil están as meirandes plantacións, máis de oito millóns de hectáreas. As expectativas deste mercado, amais do consumo crecente de papel, dependen en boa medida da evolución que vaia materializando a substitución do plástico, materia de orixe fósil, por derivados da celulosa industrial en segmentos como o citado das embalaxes ou no de envases de líquidos.

			Hai centos, miles de referencias bibliográficas e documentais sobre as plantacións forestais e do eucalipto en particular, outra biblioteca de Alexandría, cos saberes específicos acumulados polos investigadores, científicos, técnicos, expertos en xeral, con portas abertas aos divulgadores que glosan os avances desa avalancha e suman na prensa xeneralista e mais en revistas sectoriais as súas achegas, xerando, xunto co material divulgativo das organizacións interesadas, outra división hemerográfica de dimensións colosais. A meirande parte dese volume produciuse no último medio século, e segue a engordar sen desmaio, acotío.

			Eu non son experto na materia, nin pretendo selo. Nun ano singularmente movido –polas mobilizacións contra o proxecto industrial na Ulloa, polos lumes, pola fin da moratoria á plantación de eucaliptos e polas medidas xeradas dende a Xunta e as expectativas das reclamacións– fun procurando respostas e enlaces coas ferramentas de Internet, que combinan marabillas con tránsitos infernais a ningures. Petiscando acó e acolá, tratando de penetrar nas aparencias do evidente e tropezando ou comprobando arreo o papel determinante de Ence na configuración da realidade forestal galega, por máis que trate de camuflarse a súa presenza coma un elefante na sala de estar.

			O Inventario Forestal Continuo de Galicia, na súa segunda edición, a finais de 2025, fixou a extensión última da superficie forestal da comunidade: 438 156 hectáreas de eucalipto (28,9%), 446 897 de coníferas (29,4%) e 631 012 (41,6%) de frondosas (castiñeiros, bidueiros e principalmente carballos) e mais 5252 hectáreas de «outras», que non son unha cobertura estábel, senón «transicións, inscritas nas cortas de 2024 e áreas en rexeneración (cortas pre 2024)», ou, segundo indicou o director do estudo, Juan Picos, na súa presentación, «residuos que nos quedan, isto é, transicións que non sabemos de onde veñen, pero nos vindeiros anos conseguiremos atribuílas a unha superficie e de que plantación transitan». En total, 1 521 318 hectáreas de superficie forestal, das que están arborizadas 1 372 209; das hectáreas asignadas ao eucalipto, só 5 están sen arborizar, mentres que existen 5111 hectáreas dedicadas a esta árbore en terreos non forestais.

			E como o desexo tamén fixa a necesidade, ou viceversa, regaleime unha xira de dúas semanas brincando coma cabra feliz por montes e conversas. Non quero que se confunda co clásico «traballo de campo», que para o caso resulta pomposo e, sobre todo, desmerecedor, pois a idea naceu orfa de método: co mapa de Galicia enteira sobre a mesa. Para elixir e degustar con lareca nos seus montes, co pulo tamén dunha fuxida sentimental cos meus mellores demoños profesionais cara a un último foguete.

			Conto o viaxar entre os meus inveterados praceres –o máis triste dos praceres, dixo Bryce Echenique–, non así conducir. Prefiro que me leven e perder a mirada polas xanelas, máxime cando a paisaxe conta aquí como factor de seu. Porén, tampouco esta vez puiden acadar o ideal dunha choferesa atenta e resigneime por adiantado, porque me coñezo, a perderme –como na pescuda dos datos–, a ter que dar a volta para recuperar a ruta prevista de partida e non por iso perder o humor –ao cabo, todo é viaxar– nin, no posíbel, as metas voantes prefixadas cos meus vagos obxectivos nin as outras que me xurdiron sobre a marcha para mellor cubrilos.

			O libro vén ser, outra volta e malia o escaso ou nulo éxito de tantas anteriores, unha aposta da vertente gramsciana do autor polo optimismo da acción contra o pesimismo da análise, na que collen peso específico as arremetidas esmagadoras contra a «economía verde» de Donald Imperator Trump e outras súas contra a paz e o futuro consensuados e arelados polos pobos que formamos a Humanidade e que tampouco son alleas ao acontecer cotián nos recantos. Parodiando a Miguel Hernández, deixádeme a esperanza, ese optimismo.

			Tentei, para min e para o lector, que as árbores e os fumes non nos impedisen ver o bosque (que non cabe identificar, para empezar, cunha plantación industrial de crecemento rápido).

		


		
			O espello dos montes

			O territorio constrúe cultura | O monte galego, matriz histórica de identidade, usos e memoria | Bosque e plantación: dúas lóxicas contrapostas do espazo | A toponimia e o patrimonio como espello vivo da comunidade | Modernidade, política e memoria

			Os territorios falan. Non hai que pegar a orella ao chan para oílos. Falan aos ollos con lingua de signos, acó en murmurios, acolá a gritos. Sempre están a dicir algo. Compróbase entón, quen queira escoitalos, que non son realidades estáticas, indiferentes ou inmutábeis e que procuran o diálogo coas poboacións que os habitan nunha conversa interminábel sobre a vida, dende a noite dos tempos, concretada na interacción do home coa terra.

			Daquela o territorio convértese nun espazo simbiótico, construído, que se manifesta con pedras e árbores, con muros e gabias, con verzas e toxeiras, cos produtos e paisaxes que xorden da conversa, o home coas súas mans e o territorio coa súa natureza.

			De partida foi preciso aprender a falar, fixar o código de interpretación das respostas que o territorio daba ás urxencias humanas de sobrevivir na súa costra, unhas case automáticas, outras máis demoradas polo calendario telúrico, e da súa provisión e conserva como experiencia, xunto coas prácticas espirituais que trataban de incentivalas, emerxeu o primeiro almacén da cultura: nomes, articulacións da fala, construcións simbólicas, rituais máxicos, costumes, labores, coa finalidade en todo caso de transmitir o acervo dese almacén de xeración en xeración como dotación de futuro para a mellor supervivencia das seguintes.

			Nesa razón de continuidade había verdades e acertos, e mais erros e mentiras que se comprobaron despois. Nesas andamos aínda, e para non parar. O importante segue a ser que do diálogo co territorio nacese unha cultura diferenciada, orientada por el e continuada como nesgo de identidade da comunidade, do pobo que habita o sitio. Unha cultura, xa que logo, coas raíces na terra, ancorada ao territorio que á súa vez (re)constrúe nunha dinámica simbiótica, evolucionando cos tempos e compartindo o patrimonio común xerado, o natural do territorio cos fitos erguidos nel a cada momento e o inmaterial que impulsou a súa incesante reconstrución. Dende a máis remota Prehistoria deica esta Modernidade que nos toca.

			O territorio é un produto da historia, dun proceso no que interactúan home e natureza (e) que crea un sistema vivo de gran complexidade, composto de lugares dotados de identidade, historia, carácter. Neste sentido, o territorio non só é o lugar onde suceden cousas, senón que é un protagonista destacado da historia porque se concibe como construción social, como produto de primeira orde dunha sociedade histórica concreta, o espazo entendido como o contorno social ou medio construído polo ser humano no que se producen as relacións entre individuos e grupos. O coñecemento e os valores expresados pola poboación local, a valorización dos bens comúns patrimoniais –bens ambientais, asentamentos, paisaxe, bens socioculturais– son a base para o desenvolvemento dun territorio vital, capaz de autorrexenerarse1.

			Foi crenza estendida durante séculos que o berce da humanidade foran os bosques, morada dos deuses e dos misterios da vida. Convén distinguir os bosques, definidos pola diversidade da flora e fauna que albergan, xerada en gran parte polo seu ecosistema, das plantacións forestais que os arrasan con fins produtivos de carácter pecuniario. Son místicas de expresión contraposta. Os bosques foron santuarios, incluso para os fuxidos da xustiza na procura dun último refuxio, e neles determinadas árbores, coma o teixo para os celtas británicos (en Surrey, aínda sobrevive o xigante de Tandridge, cunha idade estimada de 2500 anos) ou a carballa para os galegos, en liña coa predilección dos pobos xermánicos, que inspirou a James George Frazer a súa monumental The Golden Bough, «A póla dourada», en realidade unha parasita do carballo, o visgo, colleitada polos druídas polas súas múltiples aplicacións sanitarias e máxicas e, na obra de Frazer, coma un facho prometeico que outorgaba a liberdade2. Na tradición galega de culto ás carballas sobreviviron os rituais que merecían ata hai ben pouco, ou aínda hoxe, significados exemplares coma os que o profesor Fernando Alonso Romero empraza en diversos lugares3.

			Ningunha árbore, nin en Galicia nin no resto de Europa, foi obxecto da veneración que se lle prestou ao carballo. E sobre outras consideracións simbólicas, foi o principal fornecedor da madeira dura, xunto co piñeiro e o teixo, que propiciaban os bosques autóctonos. As madeiras brandas proviñan das terras húmidas: o bidueiro, o salgueiro, o amieiro, o freixo e a faia. Cos romanos chegaron o castiñeiro, a nogueira e a abeleira.

			Os bosques autóctonos foron cedendo terreo, normalmente a golpe de lume (accidental ou deliberado), aos cultivos agrícolas e pasteiros. A introdución do millo e da pataca, nos séculos XVII e XVIII, marcan un punto de inflexión cara a unha intensa deforestación que reduce a superficie arborada ao 5% do territorio.

			Mais a vitalidade do monte galego faise evidente coa súa capacidade de autorrexeneración. Nos últimos tempos concrétase no éxito das plantacións forestais. Porén, os montes albergan tamén o patrimonio común como un espello de función dobre, retrovisor e frontal, no que encontrar os nesgos da identidade para non perdérmonos. Para preguntarlles, parodiando o conto, quen somos, de onde vimos, e con iso avaliar as propias forzas para encarar o futuro con sentidiño e non perecer no intento.

			Os territorios falan e, por riba, falan de nós.

			Vimos dos montes, dos verdes castros que solemniza o Himno. A súa frecuente presenza, cos enterramentos megalíticos, coa proliferación de petróglifos da arte rupestre, non esgota co seu acoutamento no correr dos tempos, se prehistóricos ou históricos –na serra do Barbanza, por exemplo, hai vestixios da máis remota antigüidade e, non lonxe, outros da época romana (a pura cultura castrexa) e mesmo da Idade Media–, nin coa súa situación, se nos cumios os máis antigos ou, os máis recentes, en outeiros que permitían dominar os vales ou en zonas de transición que séculos despois ocuparán as aldeas. No monte en todo caso (fagamos o xordo neste intre con Baroña, Fazouro e outros litorais). Anteriores, coetáneos ou posteriores á introdución da agricultura, hai uns 5000 anos.

			Comezaron daquela os devanceiros a conquistar paseniño os vales a forza de lume para liberalos da omnipresente foresta e facelos produtivos, sen por iso perder o monte a función complementaria, porén imprescindíbel e constante, na nova era: zona de usos extensivos e de provisión de materias primas, onde se produce a madeira e a leña para o fogar, onde prospera o toxo, de tan variadas utilidades, onde pasta o gando en réxime de liberdade ou semiliberdade, onde tamén se cultiva o cereal en sitios específicos e previamente preparados coas laboriosas rozas, estivadas, searas e cavas executadas de xeito individual na propiedade comunal.

			Todo iso abunda na idea do territorio construído, e deixa unha pegada, se non tan monumental coma os castros, si máis determinante para a construción da cultura, do espello retrovisor no que recoñecérmonos, como fitos nunca illados na súa dimensión física, senón na compaña do patrimonio inmaterial que remata a súa significación e no que collen protagonismo a lingua, como vehículo do patrimonio cultural, as tradicións e expresións orais, a toponimia, as artes do espectáculo (danza e música, representacións, xogos e deportes), os usos sociais (rituais, cerimonias e actos festivos), os coñecementos e usos relacionados coa natureza e o universo e as técnicas artesanais tradicionais, as actividades produtivas e os procesos.

			Nada sen a lingua, que impregna o territorio coa microtoponimia, como por exemplo na Serra do Suído:

			Nestes espazos, polo seu uso secular, adoitan abundar os topónimos relacionados cos seus recursos gandeiros (Munxidoiro, Cabanelas, Sesteiro da Laxe, Curral de Forzáns, Foxo Vello, Bouza Vella etc.). Agrícolas, que fan referencia ao uso do solo, ás formas de parcelación, ao tipo de propiedade e de cultivo que hai en cada parcela, ás formas de xestionala ou ás técnicas tradicionais utilizadas para aumentar a súa fertilización (A Cavada do Lago, A Cacharela da Viña, O Coto das Airas, Coto Queimado…). Usos forestais ou de aprovisionamento de materias primas como barro, leña, lugares de uso comunal (Barrais, A Brea, Bouza Vella, Neveira, Alto do Barazal, etc.). Os hidrónimos, topónimos que aluden á hidrografía da zona, á abundancia de augas (Lama Vella, Rega Grande, Coto das Lamas, Fonteira, Lama Cega, Augaceiras…). Fitotopónimos, que aluden á flora silvestre ou cultivada e nos achegan á diversidade de plantas, de árbores e aos seus froitos (As Landras, Nabal de Prata, Carballos Miúdos, Coto da Uceira, O Centeal…). Á fauna, aos animais domésticos ou á fauna brava, máis abundante nas zonas de monte (Outeiro dos Bois, A Raposeira, Teixugueiros, Fonte das Lebres ou A Galiñeira). Os topónimos xeográficos, que fan referencia ás formas do terreo, a topografía, nomes que definen e dotan de connotacións alusivas ás formas do relevo, a configuración e os tipos de solo e as súas rochas (Chan do Seixo, Coto Gudo, Chan da Pena, O Lombo, Chanciña Falsa, Portiño Escuro…). Topónimos asociados a camiños e a lindes e á orientación dos astros (Portela das Travesas, O Portiño, Brea do Carro, Marco da Corcheta, Moradiña, Os Marcos, A Porta do Sol…). Ou ás lendas e cultos, nomes asociados ás pegadas do rexistro arqueolóxico que nos levan a etapas prehistóricas onde se funden as formas e o maxín do pobo (Pé do Rei, Outeiro da Chave, Gravadoiro, Chan dos Mouros, Suarquiña, O Calco, A Laxe dos Númaros, A Fonte do Bico…). A vixilancia (Coto Vixía…). Nomes que aluden á sonoridade do lugar –como por exemplo A Pedra que Fala, en San Xoán de Fecha, Santiago de Compostela–, ou á memoria recente de acontecementos como a Guerra Civil española, entre outros. Palabras que quedaron fixadas nos lugares. Son as múltiples formas de nomear a paisaxe que habitamos, nomes que a dotan de significado. A conexión íntima do que vemos, do que tocamos, do que facemos, dos elementos e das formas da paisaxe que construímos ou elaboramos e transformamos, todas teñen un nome, son o patrimonio da nosa memoria.4

			Os máis antigos mananciais da cultura, en último termo cultura da identidade, endexamais deixaron de fluír, malia as grandes sombras de misterio e incertezas que os envolven ou precisamente por elas, e cun caudal crecente grazas ás novas tecnoloxías aplicadas á investigación arqueolóxica e a teimudos exploradores que, seguindo a corrente polas escuridades selváticas que ergueron os séculos, rematan descubríndonos sedutoras e aínda torrenciais fervenzas con aquela orixe e para solaz xeral.

			As suxestivas e apaixonadas recreacións do profesor barbancés Manuel Gago, por exemplo, actualizando a mensaxe dos fitos históricos e prehistóricos que materializaron as expresións culturais en cada momento, ou o escritor e activista Calros Solla, por citar outra persoa insigne, facendo o propio na específica Terra de Montes, ilustran a continuidade. Non só repoñen os elos perdidos na cadea dos tempos coa reciclaxe de fitos, historias e lendas, senón que tamén espremen e amosan as súas utilidades na Modernidade: relatos fascinantes e instrutivos resoltos como nutrientes da identidade contemporánea e con méritos dabondo para proxectárense ao porvir. No caso de Solla, amais, xunto coa súa tropa de Capitán Gosende, co activismo de fixar nos montes este presente tan accidentado, ora en misións de exploración, valoración e limpeza, ora construíndo memoria de pedra no Campo das Laudas para as vítimas da Guerra Civil sen sepultura.

			Feita abstracción dos brillos deses talentos persoais, ben se ve que non están sós na tarefa, senón nunha corrente de ampla sintonía, dentro e fóra da razón galega, que tampouco convén ignorar nin esquivar.

			Galicia Nomeada, a plataforma aberta en 2019 co fin de fixar a toponimia, tiña rexistrados máis de medio millón de topónimos xeorreferenciados, dos que case 88 000 corresponden a nomes de leiras, devesas, camiños, praias, fontes, etcétera, debido a achegas desinteresadas de veciños e veciñas do país, o que indica o grao de sensibilidade, interese e vontade de implicación que suscita o tema, aproveitando a oportunidade da plataforma para engadir datos sobre o cambio de denominacións ao longo da historia, audios coa súa pronuncia, lendas arredor dos topónimos, fotografías e outros complementos. «Moitas veces as contribucións son froito da conversa interxeracional entre avós que atesouran na súa memoria os nomes tradicionais de chousas familiares ou camiños que percorreron dende a infancia e netos e netas dispostos a xeorreferencialos empregando a aplicación dende o teléfono móbil».5

			O marco tamén crece por enriba. O patrimonio representa o capital cultural das sociedades contemporáneas, contribúe á revalorización continua das culturas e das identidades e é un transmisor de experiencia e coñecementos entre xeracións, segundo o ditame da Unesco, que difundiu urbi et orbi como encíclica pagá a Convención sobre a protección e a promoción da diversidade das expresións culturais, cos obxectivos e mandamentos para respecto universal aquí meramente enunciados: a diversidade cultural é un patrimonio común da humanidade que debe valorarse e preservarse en beneficio de todos, unha riqueza para as persoas e os pobos, e o diálogo intercultural, unha ferramenta para a paz e a comprensión entre eles; a cultura debe incorporarse como elemento estratéxico nas políticas de desenvolvemento, os aspectos económicos e culturais deben entenderse complementarios, e a educación e participación da sociedade civil son os factores primordiais da promoción deses valores, para cuxa protección o mesmo organismo formula estas medidas: individualizar a ameaza ou o perigo, ou a salvagarda urxente que se precise, para lograr a participación dos expertos e da sociedade civil, incluídas as comunidades locais; demostrar as fontes da ameaza utilizando, entre outros recursos, os datos fácticos; determinar a vulnerabilidade e a importancia da expresión cultural ameazada e as consecuencias que se derivan, e expoñer as intervencións efectuadas ou as que se propoñan para paliar a situación, incluídas as medidas a curto prazo, as urxentes e as estratexias a longo prazo.

			Orientacións todas confluentes, xa que logo, por abaixo dende as veciñanzas, por arriba dende a doutrina internacional, e no verbo dos nosos exploradores dende o medio campo, no requirimento de que as plantacións forestais se sometan ao contraste da súa óptica e escrutinio para non destruír, enterrar ou ocultar na súa fronde o espello do patrimonio cultural, material e inmaterial, como ben común e irrenunciábel.

			Emporiso, no recoñecemento do patrimonio intervén de modo importante a compoñente política, e vese tamén o que hai: un presidente que lle fala ao Apóstolo en castelán e non quere que o galego sexa, con outras, lingua de Europa. Tratará de sacudirse así o meigallo?

			

			
				
					1 Consello da Cultura Galega (2024).

				

				
					2 Frazer sentou coa súa obra un piar imprescindíbel na disciplina da moderna antropoloxía a partir de sucesivas edicións a cabalo dos séculos XIX e XX, a última en 1922. A súa tese da evolución da maxia á ciencia, pasando pola relixión, está desacreditada, mais non empece a abraiante casuística que xuntou de infinidade de culturas de todo o mundo coma un catálogo fascinante. En castelán, La rama dorada. Magia y religión, foi publicada por primeira vez en 1944, tivo múltiples reimpresións e segue a ser un dos emblemas do Fondo de Cultura Económica.

				

				
					3 A carballeira de Remeirás, na Ameixoada (Moaña); o «Santo de pau» da ermida de Santiaguiño do Monte, en Ermelo (Bueu); o carballo de Pelete, en Covelo; o de Santa Margarida, en Mourente; o carballo das pías de Codesoso, preto de Sobrado dos Monxes; o carballo casamenteiro de Vilardefrancos, en Carballo; o carballo santo de San Fins, en Vimianzo; a carballeira de San Xusto… Alonso Romero (2016).

				

				
					4 Consello da Cultura Galega (2023).

				

				
					5 Galicia Nomeada achégase ao primeiro lustro de vida con máis de medio millón de topónimos xeorreferenciados, Praza Pública, 1 de abril de 2025.

				

			

		


		
			As primeiras sementes

			Da árbore ornamental e medicinal á expansión produtiva | Desenvolvemento, emigración e cambio radical do mundo rural | Subvencións, industrias pasteiras e consolidación do monocultivo | Conflito social, lumes e mecanización do monte | Voces críticas e resistencia fronte ao novo modelo forestal

			O eucalipto entrara en Galicia en 1846 co agasallo das sementes que o misioneiro Rosendo Salgado lle mandou á súa familia tudense dende as terras que cristianizaba na recuada Oceanía, e así, como árbore ornamental de lenda, comezou a prender nos xardíns botánicos. A Real Sociedad Económica de Amigos del País de Santiago, xunto coa Deputación Provincial, co interese de modernizar a agricultura, importou en 1868 outras sementes, xa con etiqueta Eucalyptus globulus, e delas, segundo outra vez a crenza da tradición oral, naceron os exemplares que aínda hoxe son venerados pola súa maxestade no paseo da Ferradura de Compostela, en Reiriz ou no Souto da Retorta.

			Gabábanse daquela, cando a acollida, a súa prestancia coma cortaventos e sobre todo a súa eficacia sanitaria, na saúde pública, por desecar terreos pantanosos que eran focos de paludismo e febres terzás, e de seu, polas propiedades curativas da planta contra as doenzas respiratorias, do aparato urinario e como desinfectante en xeral. De aí os bafos e outras aplicacións caseiras, e os merecementos que transcribo da súa mala prensa, na glosa dun seareiro:

			… es analgésico, antiséptico, antiespasmódico, cicatrizante, desodorante, depurativo, diurético, expectorante, febrífugo, hipoglucemiante, estimulante, vermífugo y vulnerario. También se considera que sus aceites son de los mejores para atajar problemas respiratorios. Esa misma tradición sostiene que ayudan a sacar la flema y combatir la sinusitis; y que permite respirar mejor, ya que relaja y dilata la musculatura de la tráquea, bronquios y pulmones aliviando las molestias de estados gripales o catarrales, bronquitis, y congestión pulmonar. Asimismo se emplean por su acción antiviral: los rociadores que lo contienen son muy efectivos para neutralizar los gérmenes transmitidos por vía aerobia, ya que cuando dos de sus constituyentes químicos (aromadendreno y felandreno) se ponen en contacto con el aire producen ozono, lo que dificultaría la supervivencia de bacterias.

			En cuanto a la piel, los mencionados aceites resultarían útiles para tratar quemaduras, heridas, herpes y ampollas, crear tejido nuevo o desodorizar. Se considera efectivo como repelente de insectos y como antiséptico urinario; útil en infecciones urogenitales como la cistitis. Se le reconoce efecto diurético suave y ayuda a aumentar la excreción de urea. Finalmente, tiene propiedades antirreumáticas y antineurálgicas, y en el aspecto emocional, aclara la mente, favorece la concentración, estimula y despeja.6

			Como repudialo! O raro é que non estimulase a creación dun sector farmacéutico galego. Tan excelente potencial curativo, porén, soamente callou no Eucaliptine, beberaxe de fórmula secreta elaborada polos monxes de Oseira por facerlles sa competencia aos enxebres licor café e augardentes de herbas. Licor de eucalipto made in Ourense, a única provincia que acolle os eucaliptos de xeito residual, desaproveitando incluso as axeitadas oportunidades do jarrah ou Eucalyptus marginata: as súas raíces capturan partículas de ouro onde as hai, en profundidades de ata 40 metros, e deposítanas nas follas, ou só os sinais da mina, que a propaganda non o deixa claro. En todo caso, un xeorradar dos filóns que non cacharon os romanos na provincia dourada.

			No Souto da Retorta, lugar de Calvoso, parroquia de Chavín, a poucos quilómetros de Viveiro, nunha beira do río Landro venérase en particular O Avó. Atribúenselle máis de 150 anos, mide máis de 60 metros de alto, coma un edificio de vinte andares, e máis de 7,5 metros de circunferencia o tronco. Tívose que poñer unha cerca para protexelo de tantos que se achegaban para abrazalo entre varios, as raíces sufrindo o calcamento. Outros 583 globulus, varios con máis de 50 metros de alto, acompáñano no lugar, onde todos foron plantados entre 1880 e 1912 para axudar a drenar os terreos encharcados polos afluxos do Landro.

			Nos lares de Ramom Reimunde Norenha en San Martiño, Lourenzá, hai tamén un globulus de 165 anos, declarado así mesmo árbore singular de Galicia. Dunha estirpe de avoengo, nobiliario e mais silvicultor, un antepasado seu, mariño, amasou unha fortuna cruzando o Atlántico cos tráficos do sal, das Mariñas ás Antillas (e de volta mercadorías menos lícitas), que enterrou coma tesouro de fábula no monte, nalgún dos que el comprara e que a familia seguiu comprando con ese financiamento sombrío. Reimunde, escritor reintegracionista, cóntao nun deleitoso libriño, O tesouro do monte, no que mestura a saga familiar coa devoción compartida nas sucesivas xeracións polos «matos», as plantacións no monte, na última instancia o tesouro máis real e concluínte.

			Federico Maciñeira Pardo de Lama, desa liñaxe, fixo plantacións experimentais nas ribeiras do Sor, observou o seu crecemento e calidades e publicou a primeira análise científica sobre distintas especies de eucalipto. Un avó de Ramom, José, levado pola admiración que lle provocaba a árbore do seu lar en San Martiño, plantou milleiros nos seus montes.

			O monte galego estaba ocupado daquela por piñeiros bravos (Pinus sylvestris) e bidueiros nas zonas máis frías, por carballeiras cando o clima é máis temperado. Mais tamén había ecosistemas naturais (marismas, turbeiras, breixeiras húmidas e bosques caducifolios) e seminaturais, como breixeiras secas, prados de sega de montaña ou soutos. As primeiras repoboacións, no século XIX, fixéranse con Pinus pinaster (chamado «bravo» ou «do país», malia ser introducido polos franceses napoleónicos; o propio do país era o sylvestris), Pinus radiata e, da maneira tímida que se dixo, co Eucalyptus globulus. O territorio gozara sempre dun privilexiado potencial para a produción forestal.

			«O eucalipto estragou a paisaxe galega, desnaturizouna», laiábase Castelao nunha entrevista en 1927. A estas alturas só cabe mirar a súa apreciación con tenrura. Tamén a visión ou soño esperanzado que expresou dende Sempre en Galiza: «Vexo grandes fábricas de pasta de papel e de produtos derivados do leite». Aínda os arboredos do xénero seguían a ser raros.

			«Na década de 1930 fixéronse as primeiras cortas de eucalipto e comprobouse a dureza e elasticidade da madeira, empregada para trabes e quillas de navíos», precisa Ramom Reimunde. «Tamén comprobaron o gran poder calorífico das súas pólas para leña de uso doméstico.»

			Na posguerra civil española, o seu pai, coma el Ramom, convértese nun dos primeiros e principais impulsores do globulus, xunto con outros propietarios aventureiros que relegaron o piñeiro pola especie exótica, máis produtiva e adaptada aos montes mariñáns. Na década de 1950 comezaron a estenderse as plantacións, emporiso, aínda de maneira tímida.

			España viña sendo deficitaria na produción de madeira dende o século anterior. O franquismo colleu o facho acendido dende antes da República para cubrir o déficit, e iluminou a golpe de consignas a repoboación universal dos montes, expropiando os comunais, que pasaron a ser municipais, subvencionando as plantacións nos privados e nalgúns destes propiciando incluso o cambio da propiedade para destinala ao novo uso. A repoboación acometeuna a Dirección General de Patrimonio Forestal del Estado, en 1952, co obxectivo programado de plantar en España máis dun millón de hectáreas nunha década. Foi un fracaso. Habería que esperar á década seguinte, ao desarrollismo que a identifica.

			Daquela impulsáronse con máis firmes axudas públicas as plantacións de gran rendemento en madeira «aínda que sexan terreos con anterior dedicación agrícola e incluso de regadío»7. Estas orientacións coinciden co apoxeo da emigración labrega, da que o Réxime chegou a gabarse como un éxito das súas políticas, e ás veces sintonizaba coa reorientación universal do capitalismo que pregoaban os foros e organismos internacionais para propiciar o desenvolvemento do propio sistema reciclando as súas plusvalías a novos modelos de produción que, en última instancia, dotasen as poboacións de produtos de benestar. As poboacións rurais emigraban (ao estranxeiro, ás cidades, ás vilas) polo efecto chamada das mellores condicións de vida que comprobaban fóra, mais tamén eran empurradas a emigrar ao seren privadas do medio tradicional de vida que propiciaban os montes, singularmente os comunais, nunha complexa e confusa relación de causa-efecto.

			Nos montes baixo a administración pública (incluídos os comunais municipalizados) dérase preferencia ás coníferas, namentres que a expansión do eucalipto se debeu aos pequenos propietarios «sen que nisto mediase propaganda oficial ningunha», apuntaba na rendición de contas o delegado do distrito forestal da Coruña en 1966. «O fenómeno da invasión do eucalipto na provincia obedece exclusivamente á iniciativa privada», favorecida polo «abandono de terreos pola emigración labrega» e, como consecuencia, pola «escaseza de brazos no campo».

			No distrito coruñés o delegado estimaba os eucaliptais en 12 300 hectáreas, das que unhas 10 000 pertencían a particulares, aínda na primeira quenda de explotación (facendo abstracción das cortas precedentes na Mariña, sen relevancia nos índices globais). «Aínda que a invasión desta especie é patentísima nos concellos costeiros do norte da provincia, o eucalipto está presente en cada un dos 93 concellos, e a súa área medra en todos eles», e en toda clase de terreos: carballeiras en mal estado, toxeiras e matogueiras, anteriores piñeirais, labradíos e prados.

			Os datos dos informes técnicos respectivos dos distritos provinciais de Pontevedra e Lugo eran análogos. O de Pontevedra incidía en que as repoboacións estaban a facerse non só en terreos marxinais, «senón tamén en terreos agrícolas lindeiros con labradíos e prados de primeira calidade», e o de Lugo corroboraba o mesmo proceso de expansión, se ben limitado ao norte da provincia. Ao seu xuízo, a gran rendibilidade do eucalipto e mais o incremento da demanda poderían supoñer a recuperación de moitas leiras que «antes estaban desatendidas, debido á escaseza de man de obra pola emigración que se vén observando».

			A madeira do eucalipto destinárase deica entón para esteos das minas e travesas de ferrocarril e, menos, para postes e materiais de construción. A Empresa Nacional de Celulosas (Ence), pertencente ao Instituto Nacional de Industria (INI), empezara a funcionar en Pontevedra en 1962 co obxectivo de producir 30 000 toneladas anuais de celulosa nunha primeira fase e o dobre nos anos seguintes. Daquela só consumía madeira de piñeiro (150 000 metros cúbicos anuais), pero aos poucos anos cambiouna pola do eucalipto.

			Na miña xira eucaliptal visitei o monte de Piosa, no municipio coruñés de Zas, un dos primeiros en executar a mudanza e onde os entrañábeis Benedicta e Manolo acudiron motu proprio a rescatarme, sospeitándome perdido, como estaba. Deseguido agasalláronme coas súas lembranzas do estoupido daquela revolución forestal no Couto e na decena de lugares da parroquia de (San Tirso de) Muíño.

			O monte era «duns señores Raxoi de Vimianzo» –sen vínculo aparente con M. Raxoi, e acaso homes de palla dos eminentes Ozores, ou donos efectivos por mercárllelo aos propietarios desa estirpe–: 700 hectáreas de monte parcelado e alugado á veciñanza para colleitar toxo e cereais, centeo, trigo e avea, e por suposto, leña para a casa. Mercouno Sniace (acrónimo de Sociedad Nacional Industrias Aplicación Celulosa Española), que se fundara trala Guerra Civil.

			Cando apareceron os agrimensores para operar o cambio de uso do monte da Piosa recibíronos a pedradas e tivo que intervir a Garda Civil, que levou algúns presos. Os veciños non querían ceder o monte. A paz acadouse aos poucos: poderían arrendar para seguir cultivando «nunha liña que viña estando como abandonada», unhas 50 hectáreas, e terían preferencia nos empregos da plantación. Comezou esta cunha oferta extraordinaria de emprego para os mozos e mozas da parroquia, que non abondaron.

			–Chegaron centos de todas as partes, de Estremadura, de Andalucía, para a cavada; abrían con picos os buracos e plantaban, prendían lume, todo o monte botando fume, e mesturaban a terra coas cinzas arredor das plantas. Cando remataron houbo unha festa impresionante: trouxeron a orquestra Florida!, de Pontevedra. Nunca se vira no Couto semellante festa!

			Tampouco se volvería ver. Manolo asente. Benedicta evoca con graza:

			–A xente que veu ao principio, o encargado coa familia, era moi boa xente. Construíron un chalé con xardín e piscina e puxérono bonito de verdade, con sebes e sendas. Moitísimas flores había. Non lles molestaba que os veciños pasásemos por alí a fisgar. Eran moi amábeis. Pola plantación había cabras, vacas e cabalos bravos, e lobos, que moito animal mataban. A familia marchou porque cambiou a propiedade. Pecharon o chalé, que ficou abandonado, ata derrubarse. Podemos, se quere, ir ver as ruínas. Tamén sacaron os animais

